་།  རྗེ་བླ་མས་ཚེ་རབས་ཐམས་ཅད་དུ་རྗེས་སུ་འཛིན་པའི་གསོལ་བ་བཏབ་པས་ཞལ་གྱིས་བཞེས་ཤིང་།  སྐུའི་ཆ་ལས་བདུད་རྩིའི་རྒྱུན་བབས་པས།  དེ་དང་དེའི་གེགས་བྱེད་སྦྱངས།  དེ་དང་དེའི་རྟོགས་པ་ཁྱད་པར་ཅན་རྒྱུད་ལ་སྐྱེས་པའི་མོས་པ་བྱ་བའམ།  ཡང་ན།  དཔལ་ལྡན་བླ་མ་དམ་པ་རྡོ་རྗེ་འཆང་ཆེན་པོ་དེ་ཉིད་ཀྱིས་ཁྲིད་ཡིག་དངོས་གྲུབ་ཀུན་འབྱུང་དུ་སྩལ་བ་ལྟར།  དམིགས་བརྩེ་མའི་མཇུག་ཏུ།  རྒྱལ་ཀུན་མཁྱེན་པའི་རང་གཟུགས་འཇམ་པའི་དབྱངས།  ། ཞེས་པ་ནས།  སྐུ་བཞིའི་དབང་ཕྱུག་(༤༩)ཐོབ་པར་བྱིན་གྱིས་རློབས།  ། ཅེས་པའི་བར་དོན་དྲན་བཞིན་པས་བརྗོད་ཅིང་།  གསོལ་བ་བཏབ་པས།  བདུད་རྩི་བབས་པ་སོགས་སྔར་བཤད་པ་ལྟར་བྱ་སྟེ།  འདི་གཉིས་གང་བྱས་ཀྱང་ལེགས་ཚོགས་འབྱུང་བ་ལ་ཁྱད་པར་མེད་དོ།  ། གལ་ཏེ་ཤིན་ཏུ་བསྡུས་པ་ལ་མོས་ན།  ཡན་ལག་བདུན་པའི་མཇུག་ཏུ།  དམིགས་བརྩེ་མ་བཟླས་ནས་དངོས་གྲུབ་ཞུས་ཟིན་པའི་མཐར་བླ་མ་སྙིང་དབུས་སུ་བསྡུས་ནའང་ཆོག་སྟེ།  བློ་གསལ་དོན་གཉེར་བ་ཆོས་གྲྭ་འགྲིམས་པ་རྣམས་ལ་ནི་ཕྱི་མ་འདི་ཉིད་བཟང་བར་སྣང་ངོ་།  ། དེ་དག་གང་བྱེད་ཀྱང་མཇུག་ཏུ།  དཔལ་ལྡན་རྩ་བའི་བླ་མ་རིན་པོ་ཆེ།  ། བདག་གི་སྙིང་ཁར་པདྨོའི་སྟེང་བཞུགས་ལ།  ། བཀའ་དྲིན་ཆེན་པོའི་སྒོ་ནས་རྗེས་བཟུངས་ཏེ།  ། སྐུ་གསུང་ཐུགས་ཀྱི་དངོས་གྲུབ་སྩལ་དུ་གསོལ།  ། ཞེས་གསོལ་བ་བཏབ་པས།  འཁོར་གསལ་བཏབ་ཡོད་ན་དེ་རྣམས་ཡབ་སྲས་གསུམ་ལ་ཐིམ་ཞིང་།  སྲས་གཉིས་གཙོ་བོ་ལ་ཐིམ།  དེ་གཉིས་ཀྱི་སེང་ཁྲིའང་གཙོ་བོའི་ཁྲི་ལ་ཐིམ།  ཡང་གསོལ་བ་བཏབ་པས།  རྗེ་བླ་མའི་སེང་ཁྲི་པད་ཟླ་དང་བཅས་པ་རང་གི་ལུས་ཀྱི་དབུས་དྲང་ཐད་དུ་རྩ་དབུ་མ་གསལ་བཏབ་པའི་ཡར་སྣེ་ནས་ཞུགས།  རང་གི་སྙིང་ཁའི་ཐད་དུ་རང་གི་སྙིང་བློས་ཁ་གྱེན་དུ་བསླངས་ནས་ཚལ་པ་བརྒྱད་དུ་གྱེས་པ་ལ་ཐིམ་པས་སྙིང་པདྨ་འདབ་བརྒྱད་ཀྱི་རྣམ་པར་གྱུར།  ཡང་གསོལ་བ་བཏབ་པས་རྗེ་བླ་མ་དགྱེས་བཞིན་དུ་བྱོན་ནས།  དབུ་མའི་ནང་བརྒྱུད་དེ་སྙིང་དབུས་ཀྱི་རླུང་སེམས་ལ་ཐིམ་པས་དེ་ཉིད་རྗེ་བླ་མར་གྱུར།  སྙིང་པདྨ་འདབ་མ་བརྒྱད་པ་བུམ་སྐུ་ཁ་བསྡུས་པ་ལྟར་འདུས་པའི་ནང་འོད་ཟེར་ཁ་དོག་སྣ་ལྔ་པས་ཞལ་ཞལ་བྱས་པ་ལྟ་བུའི་ཕྱི་དམིགས་བརྩེ་མ་དང་ཨ་ར་པ་ཙ་ནའི་སྔགས་ཀྱི་ཕྲེང་བས་བཅིངས་པའམ་རྩེ་མོར་རྡོ་རྗེ་ནག་པོ་ཕྱེད་པ་ལྕི་བའི་ཏོག་གིས་མནན་པར་བསམ་ཞིང་རྡོ་རྗེ་བསྒོམ་པ་འདི་མ་བྱས་ཀྱང་རུང་ངོ་།  ། དཔལ་ལྡན་རྩ་བའི་བླ་མ་རིན་པོ་ཆེ།  ། ཞེས་པ་འདི་ལན་ཅིག་ལས་མི་བྱེད་པའང་ཡོད་པས་གང་བདེ་བར་བྱ།  དེ་ནས་ཁྱབ་བདག་རྡོ་རྗེ་འཆང་ཆེན་པོས་ཁྲིད་ཡིག་ཏུ་བཀའ་སྩལ་བ་ལྟར།  དེ་ལྟར་དངོས་གྲུབ་མ་ལུས་འབྱུང་བའི་གནས།  ། ཞེས་པ་ནས།  བསྟན་དང་འགྲོ་བའི་དོན་ཆེན་ལྷུར་ལེན་ཤོག། ཅེས་པའི་བར་གྱིས་མཐའ་བརྒྱན་པར་བྱ།  བསྡུས་པར་འདོད་ན་སྨོན་ལམ་འདི་མ་བྱས་ཀྱང་རུང་ལ།  སྙིང་ཁར་བཞུགས་པའི་བླ་མའི་སྐུའི་བཀོད་པ་འཆི་ཁ་བར་དུ་མི་བསྡུ་ཞིང་ཐུན་རྗེས་མའི་སྐབས་སུ་བསྒོམ་པའི་བླ་མ་སྔར་སྙིང་དབུས་ན་ཡོད་པ་ལ་ཡེ་ཤེས་སེམས་དཔའི་ཚུལ་དུ་ཐིམ་པར་བསྒོམ་ཞིང་།  དེའི་ཚེ་སྙིང་ཁའི་སྔགས་ཕྲེང་གི་ཐག་པ་བཀྲོལ་ནས་པད་འདབ་སྔར་ལྟར་ཁ་གྱེས་ནས་བླ་མ་བསྟིམ་པ་དང་པདྨ་ཁ་ཟུམ་པ་སོགས་བྱ།  གཞན་ཡང་བཟང་པོ་སྤྱོད་པའི་སྨོན་ལམ་དང་ཐོག་མཐའ་བར་དགེ་མ་སོགས་ཀྱིས་རྒྱས་བཏབ་པ་སོགས་བྱ་ཞིང་།  ཐུན་གྱི་མཚམས་རྣམས་སུའང་ཡང་ཡང་སྙིང་དབུས་སུ་རང་སེམས་དང་བླ་མ་དབྱེར་མེད་དུ་བསམ་པ་དྲན་པར་བྱས་ཤིང་།  གསོལ་བ་བཏབ་ནས་སྤྱོད་ལམ་ཀུན་ཏུ་ཅིར་སྣང་ཐམས་ཅད་བླ་མའི་རྣམ་རོལ་ཏུ་བལྟ་བར་བྱ་སྟེ།  དེའང་གསང་བ་གསུམ་གྱི་རྣམ་རོལ་ལས་བྱུང་བའི་དག་པ་རབ་འབྱམས་འབའ་ཞིག་ཏུ་བལྟ་བའོ།  ། དེའི་ཚུལ་ནི་སྣོད་ཐམས་ཅད་བླ་མའི་ཡེ་ཤེས་ཀྱི་རོལ་པ་ལས་བྱུང་བའི་གཞལ་ཡས་(༥༠)ཁང་དང་བཅུད་ཀྱི་སེམས་ཅན་ཐམས་ཅད་བླ་མའི་སྒྱུ་འཕྲུལ་གྱི་རོལ་པ་ལས་གྲུབ་པའི་ལྷ་དང་ལྷ་མོ་དང་རབ་ཏུ་བྱུང་བའི་གང་ཟག་ལ་སོགས་པར་མོས་པའོ།  ། ཁ་ཟས་ཀྱི་ཚེ་བཟའ་བཏུང་རྣམས་བདུད་རྩིར་མོས་ནས་སྙིང་ཁའི་བླ་མ་ལ་ཕུལ་བས་དགྱེས་བཞིན་དུ་བཞེས་པར་བསམ་ན་དད་ཟས་གཤིན་ཟས་དང་དགེ་འདུན་གྱི་དཀོར་ལ་འབགས་པ་སོགས་ཀྱི་ཉེས་པ་བྱང་བར་འགྱུར་པ་སོགས་ཕན་ཡོན་ཆེ་ཞིང་།  དེ་ཙམ་དུ་མ་ཟད་རི་ར་བ་ཁང་ཁྱིམ་ལ་སོགས་པ་བླ་མའི་ཡེ་ཤེས་ཀྱི་རྣམ་རོལ་དག་པ་རབ་འབྱམས་འབའ་ཞིག་ཏུ་མོས་པ་ཐམས་ཅད་རང་གི་བློས་ཕར་བཏགས་པའམ།  མིང་ཙམ་བརྡ་ཙམ་གྱིས་བཞག་པ་མ་གཏོགས་ཡུལ་རང་ངོས་ནས་གྲུབ་པ་རྡུལ་ཙམ་ཡང་མེད་མོད།  ཐ་སྙད་དུ་རྒྱུ་འབྲས་ཐམས་ཅད་མ་འཆོལ་བར་འབྱུང་བ་ལ་སོགས་པ་སྒྱུ་མ་ལྟ་བུའི་རྣམ་རོལ་ཏུ་འཆར་བ་ལ་བསླབ་པར་བྱའོ།  ། གསར་བུ་སློབ་གཉེར་གྱི་བྱ་བ་ལ་འགྲུས་པར་བྱེད་འདོད་པ་རྣམས་ཀྱིས་ཀྱང་སྔ་དྲོ་ལངས་མ་ཐག་གི་དུས་སུ་ཤེས་རབ་འཕེལ་བའི་དམིགས་སྐོར་རྣམས་ཚང་བར་བྱས་ཏེ།  རྣལ་འབྱོར་ཉམས་སུ་བླངས་ན་ཉིན་མོ་འཛིན་སྐྱོར་གྱི་བྱ་བ་སོགས་ལ་མི་གནོད་ཅིང་།  ཤེས་རབ་འཕེལ་བས་གསུང་རབ་ཀྱི་ཚིག་དོན་རྣམས་ལ་ཕྱིན་ཅི་མ་ལོག་པའི་བློ་གྲོས་རྒྱས་པར་འགྱུར་ལ།  སློབ་གཉེར་གྱི་བྱ་བའི་རིམ་པ་མཐར་ཕྱིན་པའི་རིགས་རྣམས་ཀྱིས་ཀྱང་ཉམས་སུ་བླངས་ན་སྔར་མ་རྟོགས་པའི་གསུང་རབ་ཀྱི་དོན་མང་དུ་རྟོགས་ཤིང་།  དོན་ལ་ལོག་པར་ཞུགས་པའི་བློ་གྲོས་ངན་པ་རྣམས་བྱང་བ་སོགས་ཕན་ཡོན་ཤིན་ཏུ་མང་ཞིང་།  ཁྱད་པར་སྔགས་ཀྱི་བསྐྱེད་རྫོགས་སྤྱི་དང་།  རྫོགས་རིམ་གྱི་རྟོགས་པ་རྒྱུད་ལ་སྐྱེ་བ་ལ་སྨིན་བྱེད་ཁྱད་པར་ཅན་དུ་འགྱུར་རོ།  ། དེ་ལྟར་རྒྱུན་དུ་བསྒོམས་ནས་མཐར་འཆི་བའི་དུས་མངོན་དུ་གྱུར་པ་ན་སྙིང་ཁའི་བླ་མ་དང་རང་སེམས་དབྱེར་མེད་དུ་མོས་ནས་འཕོ་བའི་མན་ངག་ཀྱང་ཡོད་པར་སྣང་ལ།  མན་ངག་དེ་ཉིད་མི་ཤེས་ཀྱང་གྲུབ་པའི་དབང་ཕྱུག་བློ་བཟང་དོན་གྲུབ་ལ་སོགས་པས།  ཚེ་ཡི་མཐར་ཡང་བླ་མ་རྡོ་རྗེ་འཆང་།  ། འཁོར་དང་བཅས་པ་མཐོང་ནས་དེ་མ་ཐག། བུ་བུ་ཚུར་ཤོག་བདེ་བ་ཅན་འགྲོ་ཞེས།  ། གསུང་གིས་དབུགས་འབྱིན་སྣང་བ་ཐོབ་པར་ཤོག། གོ་འཕང་མཆོག་འདི་ཚེ་འདིར་མ་ཐོབ་ན།  ། འཆི་ཚེ་བློ་བཟང་རྡོ་རྗེ་འཆང་དབང་གིས།  ། ཡིད་འོང་མཆོད་སྤྲིན་སྙན་པའི་རོལ་མོའི་སྒྲ།  ། ངོ་མཚར་ལྟས་བཟང་མང་པོས་བསུ་བར་ཤོག། ཅེས་དང་།  བདེ་མཆོག་དང་ལཱུ་ཨི་པའི་སྒྲུབ་ཐབས་སོགས་ལས་ཀྱང་གསུངས་པ་ལྟར།  འཆི་བའི་དུས་མངོན་དུ་གྱུར་པ་ན།  རྗེ་བདག་ཉིད་ཆེན་པོ་དགེ་སློང་གི་དགེ་འདུན་གྱི་སྡེ་ཡིད་དུ་འོང་བའི་མཆོད་པའི་བྱེ་བྲག་ཐོགས་པའི་ལྷའི་ཚོགས་དང་བཅས་པ་མངོན་དུ་བྱོན་ནས།  རིགས་ཀྱི་བུ་ཚུར་ཤོག། བདེ་བ་ཅན་དང་དགའ་ལྡན་ལ་སོགས་པའི་ཞིང་འདི་དང་འདི་ལྟ་བུ་ཞིག་ཏུ་ཤོག་ཅིག། ཅེས་དབུགས་དབྱུང་བ་སྩལ་ནས་རང་གང་དུ་མོས་པའི་ཞིང་ཁམས་དེར་འཁྲིད་པར་མཛད་ལ།  སྔགས་ཀྱི་ཉམས་ལེན་ཤེས་པ་རྣམས་ལ་ནི་ཕྱིའི་མཁའ་སྤྱོད་དང་ནང་གི་མཁའ་སྤྱོད་ལ་སོགས་པའི་དབྱེ་བས་བར་དོ་དང་འཆི་བའི་མན་ངག་ཁྱད་པར་ཅན་གྱི་གསོས་སུའང་འགྱུར་རོ།  ། ལུགས་འདིའི་བརྒྱུད་པའི་བླ་མ་གོང་མ་འདུལ་ནག་པ་དཔལ་ལྡན་བཟང་པོས་སྲད་ཀྱི་ཡུལ་དུ།  ཁྱིམ་(༥༡)བདག་ཞིག་ལ་དཔེ་ཧར་གྱི་གནོད་པ་བྱུང་བ་ཚར་བཅད་ནས་འདྲེ་དེས་བྲོ་བོར་བ་བཞིན་རྣལ་འབྱོར་འདི་དང་འབྲེལ་བའི་སྒོ་ནས་རྗེ་བདག་ཉིད་ཆེན་པོ་ལ་གསོལ་བ་འདེབས་པའི་རྣལ་འབྱོར་པ་གང་ན་འཁོད་པའི་ཕྱོགས་དེར་དཔེ་ཧར་གྱིས་གཙོས་པའི་སྡེ་བརྒྱད་རྣམས་ཀྱིས་མིག་བལྟ་བར་ཡང་མི་བཟོད་ཅིང་།  དཀར་ཕྱོགས་སྐྱོང་བའི་མཐུ་ལྡན་རྣམས་ཀྱིས་འཕྲིན་ལས་ཚུལ་བཞིན་དུ་བསྒྲུབ་པ་ཡིན་ནོ།  ། འོན་ཀྱང་དཔེ་ཧར་གྱི་གནོད་འཚེ་མི་ཡོང་བའི་རྒྱུ་མཚན་འདི་ནི་བླ་མ་གོང་མ་རྣམས་ཀྱི་གསུང་རྒྱུན་གྱི་ཕྱག་སྲོལ་བཞིན་བརྗོད་པ་ཙམ་དུ་ཟད་ཀྱི།  གཞན་དུ་ན་ཡི་དྭགས་མཐུ་བོ་ཆེའི་གནོད་འཚེ་འཇོམས་པ་ཙམ་ལ་ངོ་མཚར་ཅི་ཆེ།  དེ་ལྟ་ནའང་དེང་དུས་ཀྱི་སྐྱེ་བོ་རང་ཉིད་རབ་ཏུ་བྱུང་སྟེ་ངུར་སྨྲིག་གི་གོས་ཀྱིས་དཀྲིས་བཞིན་དུ་འཇིག་རྟེན་གྱི་རྒྱལ་བཙན་དང་མོ་མ་རྒད་པོ་སྐྱུར་དྲི་བྱིང་ངེ་བ་རེ་ལ་སྐྱབས་སུ་རློམ་པ་རྣམས་ལ་ཕན་པར་འབྱུང་སྟེ།  བསོད་ནམས་ཆུང་ངུའི་སྐྱེ་བོ་རྣམས་ནི་བློ་ཇེ་དམན་དུ་འགྲོ་བ་ལྟ་བུར་འང་འདུག་གོ།  ། དེས་ན་སྐྱེ་བོ་བློ་གྲོས་དང་ལྡན་པ་རྣམས་ཀྱིས་ཚུལ་འདི་ལྟ་བུའི་རྣལ་འབྱོར་ལ་འབད་པར་བྱ་སྟེ།  ཚེ་འདིར་རང་ཉིད་ཚུལ་ཁྲིམས་རྣམ་པར་དག་ཅིང་ལྷག་པའི་ལྷ་རྣམས་ཀྱིས་རྗེས་སུ་འཛིན་པ་དང་།  མ་འོངས་པའི་ཚེ་རབས་ཀུན་ཏུའང་རྗེ་བཙུན་འཇམ་པའི་དབྱངས་ཀྱིས་རྗེས་སུ་འཛིན་པ་ལ་སོགས་པ་མདོར་ན་གོང་དུ་བརྗོད་པ་ལྟར་གྱི་ཕན་ཡོན་མཐའ་ཡས་པས།  དོན་དེ་རྣམས་ཡིད་ལ་བརྣགས་པར་བྱས་ཏེ་དལ་འབྱོར་ཐོབ་པ་དོན་དང་ལྡན་པར་བྱའོ།  ། རིང་ནས་བརྩེ་ཆེན་ནུས་པའི་ཤུགས་ཀྱིས་མ་དག་ཞིང་།  ། ཀུན་ཏུ་ལན་བརྒྱར་འཁོར་བ་མིན་ཡང་ཡང་དང་ཡང་།  ། ཐ་མལ་ཟོལ་ལ་བརྟེན་ནས་འགྲོ་འདི་ཐར་པའི་སར།  ། འཁྲིད་པའི་ཐབས་མཁས་ས་མཁན་བཟང་པོ་བློ་བཟང་གྲགས།  ། བུ་གཅིག་མ་ཡིས་བུ་བཞིན་ཉིན་མཚན་རྟག་ཏུ་འགྲོར།  ། ཡེ་ཤེས་སྤྱན་གྱིས་གཟིགས་པ་མི་ལྷོད་ཀུན་ནས་རབ་ཏུ་ཤུགས།  ། དྲག་པོས་ཕན་ཕྱིར་འཇུག་ལས་དེང་འདིར་ཁ་བ་རིས།  ། ཕྱོགས་ཀུན་བྲེས་པའི་སྐྱེ་བོ་དམུས་ལོང་ལོང་འཁྲིད་ཕྱིར།  ། ཐུན་མཚམས་ཚོས་ཅན་རྣམ་གསུམ་གོས་ཀྱི་མདངས།  ། ཡེ་ཤེས་རྣམ་ལྔ་ཕྱི་རོལ་མཚོན་པའི་རྟགས།  ། ཉེར་གོས་ཐུབ་བསྟན་ནོར་བུའི་བང་མཛོད་རྣམས།  ། ཀུན་ལ་འགྲིམས་པའི་རྣམ་པར་འཕྲུལ་འདི་བྱུང་།  ། གཉིས་འཐུང་སྤོས་ལྡན་ལི་ཤིའི་འདབ།  ། ཟོས་པའི་སྒྲེག་པས་ཕྱོགས་ཀྱི་ནི།  ། བུ་མོར་སོས་དུས་བསིལ་སྟེར་ལྟར།  ། འདིར་ནི་དཔེ་དང་ཟླར་མཚུངས་པ།  ། རྣམ་ལྔའི་སྙིགས་མའི་སྲེག་ཟ་བ།  ། ཕྱོགས་བརྒྱར་བར་མ་ཆད་དུ་འབར།  ། སྐྱེ་བོའི་གྲོགས་ངན་ཚ་བའི་ཟེར།  ། དལ་མེད་རྒྱུ་བས་གདུངས་པ་ལ།  ། སྟོབས་བཅུའི་གསུང་གསང་བསིལ་བའི་ལྗོན།  ། ཆེས་ཕྲ་བློ་གྲོས་སོ་རྣོན་གྱིས།  ། བཅད་ཅིང་མིད་པའི་ཁ་ཡི་རླུང་།  ། རེག་པས་རབ་ཏུ་བསིལ་བ་སྟེར།  ། ཟུར་ཕུད་ལྔ་པའི་ཡེ་ཤེས་ཀྱི།  ། ཚང་ཚིང་འཁྲིགས་ལས་སྐྱེ་བོའི་ཚོགས།  ། སྡུག་བསྔལ་གྱིས་མནར་ལྕགས་ཀྱུ་ཡིས།  ། རང་དབང་མེད་པར་རྣམ་པར་དྲངས།  ། ལོག་པར་སྨྲ་དང་ཉེས་བཤད་ཀྱི།  ། འདམ་བུའི་ཚལ་རྣམས་ཕྱེ་མ་བརྒྱར།  ། བརླག་ནས་བློ་ལྡན་ཚོང་བའི་ཚོགས།  ། ངེས་ལེགས་ཚོང་ཁང་ཤུལ་ལམ་ཕྱེ།  ། དེ་སྙིང་བྱིན་རླབས་གི་ཧུ་ཝང་།  ། དད་པའི་སྟོབས་ཀྱིས་བླངས་མིན་པར།  ། མི་(༥༢)འབབ་དེ་ཕྱིར་གསོལ་འདེབས་ཀྱི།  ། ཐབས་མཁས་འདི་ཡང་ཉེ་བར་བསྒྲུབ།  ། རང་སྲོག་ཟ་བའི་འགོང་པོ་ལ།  ། སྙིང་ནས་སྐྱབས་འཛིན་དགེ་བའི་བཤེས།  ། མཚན་གྱི་གྲགས་པས་མཛེས་པ་ནི།  ། དོན་མེད་དེ་རྣམས་ཅི་ཞིག་སེམས།  ། ཁོ་བོ་སྔོན་ནས་བསོད་ནམས་ཀྱི།  ། གྲོགས་བཟང་བསྟེན་དང་མ་བྲལ་བས།  ། ལོག་པའི་གཡང་སར་འཁྱམས་པ་ཡི།  ། འཇིགས་པ་དེ་འདྲ་ཡོང་མ་ཡིན།  ། རྣམ་དག་འོད་གསལ་དོན་གྱི་དབྱིངས།  ། ལས་འོངས་རྡོར་སེམས་འཇའ་ཚོན་འདྲ།  ། ཟ་མ་ཏོག་གི་དགེ་སློང་གཟུགས།  ། རྒྱ་མཚོའི་མཚན་དེ་རྣ་བའི་བཅུད།  ། ལམ་མིན་ལམ་བཟང་བརྫུ་བའི་ལུས་སྲུལ་པོ།  ། གསུང་རྣོན་འཁོར་ལོ་གཅིག་གིས་མགོ་བྲེགས་ནས།  ། འཇོམས་མཛད་ལེགས་བཤད་གོམ་པས་བདག་རྒྱུད་ཀྱི།  ། མི་ཤེས་སྟོབས་ལྡན་སྐྱེངས་པས་ས་འོག་ཞུགས།  ། རྣལ་འབྱོར་བཟང་འདིའི་འཛམ་གླིང་ཡངས་པའི་ཁྱོན།  ། བག་ཕེབས་ཅི་དགར་རྒྱུ་བའི་བསོད་སྙོམས་པ།  ། དཔལ་ལྡན་མིང་ཅན་བློ་གྲོས་ཆུ་མཚོ་ལས།  ། ཐོན་པའི་ལེགས་པར་བཤད་པའི་འདབ་བརྒྱ་བཞད།  ། འདི་ཡི་མཐུ་ལས་བློ་གསལ་སྐྱེ་བོ་ཀུན།  ། ཐབས་མཁས་དགེ་བའི་བཤེས་ཀྱིས་ཉེར་བཟུངས་ནས།  ། དྲི་མེད་རིགས་པ་ཞིབ་མོས་རྒྱལ་བའི་ཆོས།  ། དགོངས་དོན་མ་ལུས་ཀུན་ཏུ་རབ་འབྱེད་ཤོག། བདག་ཀྱང་ཚེ་རབས་འདི་ནས་སངས་རྒྱས་ཀྱི།  ། གོ་འཕང་མ་ཐོབ་དེ་སྲིད་དགེ་བའི་བཤེས།  ། བློ་བཟང་གྲགས་པའི་དཔལ་གྱིས་ཡོངས་བཟུང་ནས།  ། ཐམས་ཅད་གཟིགས་པའི་གོ་འཕང་ཐོབ་པར་ཤོག། ཅེས་རྒྱལ་བ་ཐམས་ཅད་ཀྱི་མཁྱེན་བརྩེ་ནུས་གསུམ་གཅིག་ཏུ་བསྡུས་པའི་བདག་ཉིད་ལྔ་བརྒྱ་པ་རྣམས་ཀྱི་གཙུག་གི་ནོར་བུ་ཐམས་ཅད་མཁྱེན་པ་བློ་བཟང་གྲགས་པའི་དཔལ་གྱི་གསོལ་འདེབས་དང་འབྲེལ་བའི་བླ་མའི་རྣལ་འབྱོར་དགའ་ལྡན་ལྷ་བརྒྱ་མར་གྲགས་པའི་དམིགས་རིམ་དང་བྱ་བ་ཇི་ལྟར་བྱེད་པའི་རིམ་པ་གསལ་བར་ཕྱེ་བ་དངོས་གྲུབ་ཀྱི་འབྲས་བུ་གཡུར་དུ་ཟ་བའི་ལྗོན་ཤིང་ཞེས་བྱ་བ་འདི་ནི།  ཡོས་ལོ་ལྷ་བབས་ཟླ་བའི་འདུལ་ཚེས་ཉེར་ལྔའི་ཉིན་ཆོས་གྲྭ་ཆེན་པོ་བཀྲ་ཤིས་ལྷུན་པོ་དཔལ་གྱི་བདེ་ཆེན་ཕྱོགས་ཐམས་ཅད་ལས་རྣམ་པར་རྒྱལ་བའི་གླིང་ཆེན་པོའི་དགེ་འདུན་འདུས་པ་རྒྱ་མཚོའི་ཚོགས་ལ་གདམས་པ་འདི་ཉིད་ཀྱི་དམར་ཁྲིད་ཞིབ་བཤད་བགྱིས་ཏེ་ཕུལ་བའི་དུས་སུ།  རང་གི་སློབ་མ་བཀའ་བཅུ་པ་དང་བློ་གསལ་དོན་གཉེར་བ་དུ་མས་ཟིན་བྲིས་སུ་བཏབ་འདུག་པ་རྣམས་འདྲེན་བྱེད་ཀྱི་ཤེས་པས་མངོན་དུ་གྱུར་པ་ན།  དེ་རྣམས་ཕྱོགས་གཅིག་ཏུ་བསྡོམས་ཤིང་ལེགས་པར་བཅོས་པའི་ཁྲིད་ཡིག་ཅིག་བྱུང་ན་ལེགས་པར་གོ་ནས།  དཔལ་ལྡན་སྲད་རྒྱུད་ཀྱི་བླ་མ་གོང་མ་མཁས་གྲུབ་བར་མ་ཆད་པའི་མན་ངག་ལས་བྱུང་བའི་ཞལ་གྱི་བདུད་རྩི་རྣམས།  བཀའ་དྲིན་འཁོར་ཟླ་མ་མཆིས་པ་ཁྱབ་བདག་རྡོ་རྗེ་འཆང་ཆེན་བློ་བཟང་བསྐལ་བཟང་རྒྱ་མཚོ་དཔལ་བཟང་པོ་དེ་ཉིད་ཀྱི་ཞབས་དྲུང་ནས་རྣམ་དཔྱོད་ཀྱི་སྙིམ་པས་འཐུངས་པའི་སློབ་བུ་༧ཤཱཀྱའི་དགེ་སློང་རིག་སྔགས་འཛིན་ཅིང་རིགས་པ་སྨྲ་བ་བློ་བཟང་དཔལ་ལྡན་ཡེ་ཤེས་ཀྱིས་གཟིམས་ཆུང་བཀའ་གདམས་ཕོ་བྲང་དུ་སུག་བྲིས་སུ་བགྱིས་པ་སླར་ཡི་གེར་འདྲི་བ་པོ་ནི་དགེ་ཚུལ་ཆོས་མཛད་ཡེ་ཤེས་སྐལ་ལྡན་ནོ། །  ། །